觀塘

觀塘，原本叫做官塘，係香港新九龍東面一個地方，靠近維多利亞港。觀塘響牛頭角同油塘之間，係香港第一代嘅衞星城市，發展後一直係商工住兼備嘅地方。官塘原本係一個海灣，附近有鹹田，即係後來嘅藍田。觀塘係觀塘區嘅核心。

歷史 
觀塘最早歷史記載可以追尋至北宋。當時觀塘一帶起咗一個官方鹽場，名為「官富場」，並由鹽官主理，係當時東莞縣內四大鹽場之一。南宋孝宗隆興元年，「官富場」產鹽量未如理想，曾一度廢置，後來因鹽產量升番先至恢復設置。

元朝時期，「官富場」被改為「官富巡司」，喺明朝時則被改為「官富巡檢司」。直到康熙元年，清朝政府為咗防止沿海居民接濟位於台灣嘅鄭成功政權，因而實行遷界令，使到沿海居民向內地遷界五十里，鹽場亦因而被廢置。雖然遷界令喺康熙八年取消，不過由於搬嚟嘅居民唔係太識煮鹽，鹽場恢復唔番昔日規模，其後卒之都被廢置。

呢個鹽場為該地區帶來「官富」一名，亦有居民稱之為「官塘」。1953年至1954年起，香港政府開始發展嗰帶成為香港主要工業區，開始用「觀塘」呢個名。1979年，香港地鐵通車，起咗「觀塘站」，令觀塘成為該區嘅最普遍稱呼。

規劃 
1950年代之前嘅觀塘係一個幾荒蕪嘅海灣。第二次世界大戰之後部份由中國南下嘅廠家開始喺觀塘設廠，於是1954年香港政府喺觀塘對出海面展開填海工程，騰出土地畀廠家，並喺1957年完成。填海部分作為工業用途，變成觀塘工業區，而工業區嘅北面就發展為住宅區，當初包括秀茂坪。最初嗰陣觀塘工業區淨係設有架空電線，1960年先至改為地底電線。

隨觀塘嘅人口越來越多，唔少公共屋邨都喺觀塘落成，包括牛頭角邨、藍田邨、秀茂坪邨等等，而秀茂坪山上更有順利邨等一眾屋邨嘅興建，稱為「四順區」。1970年代觀塘隨住工業發展而帶來大量車流，香港政府起咗地鐵觀塘綫。

踏入1990年代，隨住製造業「日落西山」，大量工廠空置，觀塘地鐵站附近一段部分改建成商業大廈或貨倉，但沿海一段則大多空置。而觀塘唔少住宅大廈亦日趨老化，當中牛頭角邨、藍田邨、秀茂坪邨等公共屋邨全部重建。其他私人住宅亦都係一樣，就咁樣喺1998年年初，土地發展公司提出建議觀塘市中心重建項目，但重未實施。到咗2005年11月，市區重建局宣佈成立觀塘分區諮詢委員會，準備落實方案。而房委會亦發表，希望喺油塘社區發展類似太古城嘅綜合式社區發展，以配合居民生活所需。

房屋 
觀塘區住宅發展主要喺公共房屋同居者有其屋屋苑，得 30% 喺私人樓。由於觀塘區發展嘅歷史久遠，較舊嘅屋都俾新起房屋取代。藍田邨喺九十年代被人拆咗，比新型公屋取代。最近，市建局亦發表咗觀塘裕民坊重建計劃，重建日久失修同樓齡高嘅大廈。

醫療 
觀塘區內醫院只得有急症室嘅基督教聯合醫院一間。此外區內亦有長者健康中心、婦女健康中心、胸肺科診所、兒童體能智力測驗中心、皮膚科診療所、牙科街症服務診所、學童牙科診所、社會衞生科診所各1間；母嬰健康院與美沙酮診所各2間、及3間學生健康服務中心/健康評估中心。

教育 
區內有56間幼稚園；48間小學；32間中學；4間特殊學校；3間成人教育中心；1間醫院。為配合秀茂坪及油塘新發展區，均已預留位置起更多學校。

新九龍